Imtella' Awwissu 31, 2021 - Aġġornata 31 Ta' Awwissu, 2021 5:39pm L-Awtorita' tal-Artijiet ħabbret skema ġdida li tindirizza r-reviżjoni tal-kirjiet kummerċjali u r-rikonoxximent tal-werrieta. Mill-iskema jistgħu jibbenefikaw kirjiet kummerċjali fi proprjetajiet tal-gvern li skadew jew waslu biex jiskadu. Għas-seba' snin li ġejjin dawn il-kirjiet se jiġġeddu b'żieda annwali ta' 5%, li se telimina l-ħtieġa ta' stima minn perit. Aktar minn 400 negozju żgħir li jikru l-proprjetà kummerċjali tagħhom mingħand l-Awtorità tal-Artijiet, se jibbenefikaw minn reviżjoni tal-kirjiet kummerċjali liema skema se tirrikonoxxi wkoll lill-werrieta tal-kerrejja. Il-Ministru għall-Ekonomija u l-Industrija Silvio Schembri qal li meta ngħata r-responsabilità tal-Awtorità tal-Artijiet, ried jara li din l-awtorità tkun aktar miftuħa, aktar trasparenti u b'inqas burokrazija u kien għalhekk li beda biex indirizza l-kirjiet kummerċjali. Spjega li sallum, il-kirjiet kummerċjali li skadew jew wasslu biex jiskadu, biex jerġgħu jiġġeddu trid issir stima minn perit, bir-riżultat li l-kirja l-ġdida kienet se tiżdied sostanzjalment minn per eżempju €350 fis-sena għal aktar minn €11,000 fis-sena. "Ridna nagħtu serħan il-moħħ, innaqqsu l-piżijiet li s-sistema tal-perit kif kienet stabbilità qabel kien hemm min anke se jkollu żieda esaġerata minn €1,000 titlalu €15,000 fis-sena, u anki b'mod partikolari fiċ-ċirkostanzi preżenti ma ridniex li nkunu aħna bħala Gvern jew awtorità li nżidu l-piżijiet fuq dawn in-negozji ż-żgħar", qal il-Ministru Schembri. L-iskema tindirizza dawk il-kirjiet li skadew jew li se jiskadu sal-2023. Dawn se jkunu jistgħu jġeddu l-kirjiet tagħhom sal-ewwel ta' Ġunju 2028 b'żieda ta' 5 fil-mija fis-sena fuq il-kirja li skaditilhom. L-iskema taħseb f'min skaditlu l-kirja u beda jħallas kirja ħafna ogħla skont kif stabbilita mill-perit. Jekk jidħlu f'din l-iskema huma se jingħataw rifużjoni tal-ħlas żejjed li għamlu sal-lum. Dawk li laħħqu ġeddew il-kuntratt sa wara l-2028, iridu javżaw lill-Awtorità li se jċedu l-kuntratt li ffirmaw u minflok jidħlu f'din l-iskema b'kuntratt li jiskadi fl-1 ta' Ġunju 2028. Il-Kap Eżekuttiv tal-Awtorità tal-Artijiet Robert Vella qal li l-awtorità qed tinnotifika hi lil dawk kollha eliġibbli għal din l-iskema. Din l-iskema se tkun qed tirrikonoxxi wkoll lill-werrieta tal-kerrejja li l-kirja se tiżdidilhom f'kuntratt ġdid b'5 fil-mija fuq l-ammont li kien iħallas il-ġenitur tagħhom qabel miet.